Hebreeën 12:1 Ons moet die wedloop loop. Die doel is om die hemelse heiligdom te bereik. As jy ‘n wedloop loop is dit belangrik dat niks jou hinder nie. Die Heilige Gees sê hier dat die sonde ons as las tydens die wedloop “so maklik omring”. Die verradelike van die sonde is dat dit dikwels vir ons nie as ‘n las voel nie. Dit voel vir ons goed om dinge te doen wat teen God se wil ingaan. Ons geniet daarvan, dit lyk asof dit vir ons voordelig is. Partykeer voel juis die doen van God se wil vir ons so swaar, so moeilik. Dan moet ons met dinge in ons lewe breek wat ons lief is. Dan kan ons nie so baie geld verdien as wat ons anders wel kan doen. Op Sondag werk terwyl dit nie noodsaaklik is nie kan baie ekstra geld oplewer. As jy dan nie op God se dag wil werk kan dit beteken dat jy die werk nie kry nie of nie meer daar kan werk nie. Dit kan soveel beter voe lom jou eie man of vrou te verlaat en met iemand anders op wie jy verlief geraak het verder te gaan. So kan ons nog baie meer dinge noem. Die sonde voel vir ons dikwels baie goed. Ons raak daarin dan ook maklik verstrik. Jy wil verder met jou eie lewe en vergeet, omdat jy ander keuses as die HERE maak, om verder te gaan met die wedloop. Jy stop daar waar die sonde jou so maklik omring en van die lewe saam met Christus vervreem. Die Gees sê dat as jy raaksien dat dit so in jou lewe is dat jy die las van die sonde moet wegdoen. As ‘n mens dat nie doen nie kom jy nie die hemelse heiligdom binne. Die Gees moedig ons hier aan om na ons eie lewe te kyk en alles wat ons hinder by die goeie wedloop regtig uit ons lewe weg te doen. Dan kry ons die goeie lewe.